Sag C-390/06

Nuova Agricast Srl

mod

Ministero delle Attività Produttive

(anmodning om præjudiciel afgørelse indgivet af Tribunale ordinario di Roma)

»Statsstøtte — støtteordning godkendt for en bestemt periode — anmeldelse af en ændret støtteordning for en ny periode — overgangsforanstaltninger mellem de successive ordninger — beslutning fra Kommissionen om ikke at modsætte sig dem — oplysninger, der var til rådighed for Kommissionen — gyldigheden af Kommissionens beslutning — ligebehandling — begrundelse«

Forslag til afgørelse fra generaladvokat J. Mazák fremsat den 27. november 2007 I - 2580

Domstolens dom (Store Afdeling) af 15. april 2008 I - 2600

Sammendrag af dom

Statsstøtte – en støtteforanstaltnings forenelighed med fællesmarkedet – en støtte, som medfører en forbedring af den begunstigede virksomheds økonomiske situation, uden at dette er nødvendigt for at virkeliggøre de i artikel 87, stk. 3, EF anførte formål – foreligger ikke

Et præjudicielt spørgsmål vedrørende en beslutning fra Kommissionen kan antages til realitetsbehandling, for så vidt som den forelæggende ret finder, at denne beslutning udgør det skadevoldende forhold for det tab, som en virksomhed lider, og indgår mellem den konkrete adfærd, som foreholdes en national forvaltning af denne virksomhed, og indtrædelsen af det af denne hævdede tab. (jf. præmis 47 og 48)

Kommissionen kan ikke erklære en statsstøtte, der ved visse af sine gennemførelsesbestemmelser tilsidesætter fællesskabsrettens almindelige principper, f.eks. ligebehandlingsprincippet, forenelig med fællesmarkedet. (jf. præmis 51)

Den indledende fase af undersøgelsen af støtteforanstaltninger i medfør af artikel 88, stk. 3, EF, og reguleret ved artikel 4 og 5 i forordning nr. 659/1999, har alene til formål at gøre det muligt for Kommissionen at danne sig en første opfattelse af, om en støtte eller støtteordning er delvis eller fuldt ud forenelig med fællesmarkedet. Gyldigheden af en beslutning fra Kommissionen om ikke at gøre indsigelse mod en statsstøtte eller støtteordning kan ikke vurderes på baggrund af oplysninger, som ikke kunne være til rådighed for den ved afslutningen af den indledende undersøgelse. I modsat fald ville den være foranlediget til systematisk at indlede den i artikel 88, stk. 2, EF fastsatte undersøgelsesprocedure og opfordre interesserede parter til at fremlægge deres bemærkninger for at undgå, at oplysninger, som ikke kunne være til rådighed for den, medfører en annullation af dens beslutning om at godkende den pågældende støtte eller støtteordning. (jf. præmis 57 og 60)

En statsstøtte, som medfører en forbedring af den begunstigede virksomheds økonomiske situation, kan, uden at dette er nødvendigt for at virkeliggøre de i artikel 87, stk. 3, EF anførte formål, ikke betragtes som forenelig med fællesmarkedet. Konstateringen af, at kravet om støttens nødvendighed ikke foreligger, kan bl.a. følge af, at gennemførelsen af det projekt, som modtager støtte, allerede er påbegyndt, eller afsluttet, af den pågældende virksomhed, inden ansøgningen om statsstøtte blev sendt til de kompetente myndigheder, hvilket udelukker, at den pågældende støtte kan være ansporende. (jf. præmis 68 og 69)